Allen den, die disen brief ansehēt ✳ oder hoͤrent lesen ✳ nu oder hie nach ewklich, ✳ vergich und tuͦn kunt ich, Ruͦdolf von Trostberg, rittˀ, ✳ wan ich ✳ und Ruͦdolf und Hans, wilent hnˀ Johans seligen von Trostberg, rittˀs, mins bruͦdˀs, elichen sùne, gevallen
waren in gar sweͣre unlidige und grosse geltschulde, ✳ die von deselben mins bruͦders wegen ✳ und ouch ein teil von minen wegen ✳ an kawartschen und andern lùten stuͦnd ✳ und dar uf gelouffen ✳ was, und teͣglich lùf solicher schade, der
ùns bedenthalb verdorbenlich sin wˀe, ✳ das ich darumbe von min selbers und der vorgenanten miner vetter wegen, ✳ dero ✳ wizzenthafter, erblicher und rechter vogt ich bin, ✳ wan si zuͦ iren tagen noch nicht komen sint, ✳ nach guͦtˀ vorbetrachtūg,
gesunt libes und muͦtes, ✳ nach rate unser aller frùnden durch abloͤsunge ✳ der egenanten schulde ✳ veil bot offenlich dise nachgeschriben guͤtˀ, ✳ wan wir enkeinen weg vinden mochten, da mitte wir ✳ ùnselber von der egenanten schulde ✳ nutzlicher
gehelfen moͤchten, ✳ denne, ✳ das wir dieselb̄n guͤtˀ verkouften. und nach vil bietung, ✳ red ✳ und ✳ antwrt, ✳ die wir darumbe mit mangen lùten getan haben, ✳ funden wir niemannen, ✳ der ùns mer oder als vil dar umbe geben wolte
als die durlûchtige, hochgeborne fùrstinne frow Agnes von Oͤsterˀ, wilent kuniginnͤ ze Ungˀn, unsere gnedige frowe. ✳ darumbe ✳ han ich, der vorgen̄̄ Ruͦdolf von Trostberg, fùr mich ✳ und die egen̄̄ min vettnˀ, der vogt ich bin, ✳ und fûr
ûnser beider erben ✳ mit aller der ordenunge, ✳ bescheidenheit ✳ und kraft, ✳ worten, werken ✳ und geberden, die von dheinerley recht oder gewonheit die dar zuͦ gehoͤrent, ✳ und mit rechter wissende unser beider teilen gemeinen guͦtes verkouffet und
ze kouffende gegeben, ✳ verkouffe und gib ouch mit disem briefe in eins rechten, ✳ ewigen, ✳ unwiderruͤflichen koͧffes wise ✳ der vorgenanten minˀ gnedigen frowen, der kuniginne, dise nachgeschriben gericht und guͤter umb zwelfhundert
guldin und umb zwen guldin ✳ vollen, sweͣrer und guͦtˀ Florentzier gewichts, ✳ die ich in guͦttˀ werschaft gar und gentzlich von ir enphangen ✳ und si in minen ✳ und der egen̄̄ minˀ vettnˀ meren nutz ✳ als in abloͤsenge der vorgen̄̄ schulde gar und gentzlich bekeret han. ✳ und sint ditz die verkouften gericht und guͤter: ✳ des ersten twing und ban ✳ ùber das dorf ze Birmenstorf ✳ und ùber aller die lùte ✳ und guͤtˀ, ✳ gevilde und welde, ✳ die zuͦ demselben twinge gehoͤrent. ✳ dar nach
den hof ze Byrmenstorf, ✳ den man nēmet Heinrichs Leynbachs Hof, ✳ giltet jêrlichs an kernen sechsdhalben mùt, ✳ an habnˀ sechs mùt, ✳ an erwsen zwei viertel, ✳ an bonan zwei viertel, ✳ an gersten einen mùt, ✳ und ein halb swin, ✳ sol
gelten fûnf schilling, ✳ und dar ûber fùnfzig eyger und zwei huͤnre. ✳ und gehoͤret ouch der kilchensatz ze Byrmerstorf in denselben hof, ✳ won als dikche, ✳ so dieselb kylche ✳ ledig wirdt, ✳ swer dennͤ denselben hof hat, ✳ als ich und die egn̄̄
min vettnˀ den harbracht haben, ✳ der sol un̄ mag oͧch ✳ mit vollem und gantzem rechten ✳ einen kylchherren zuͦ derselben kilchen ✳ erwellen ✳ und presentieren ✳ und eime byschoffe von Costentze ✳ antwrten, ✳ als das gewonlich und recht ist.
dar nach des Rosen hof, der giltet je eines jares an kernen ✳ zehen mût, an habnˀ ✳ sechs mùt, ✳ ein swin, sol gelten zehen schilling pfennīg, fùnfzig eyˀ und drù huͤnr, ✳ und je der andnˀ zwen jaren ✳ giltet er jetwerders jares ✳ an roggen zehen
mùt, ✳ an habnˀ ✳ sechs mùt, ✳ ein swin, sol gelten zehen schilling, ✳ fùnfzig eyˀ ✳ und drù huͤnre. ✳ aber denne Heinrichs Leinbachs schuͦposse obnan in dorfe, giltet ein swin, ✳ das gelten sol zehen schilling, ✳ drù huͤnr und zwenzig eyer. ✳ Wernhers
Meyers schuͦposs, giltet ein swin, das gelten sol zehen schilling, ✳ drù huͤnr ✳ und zwenzig eyer. ✳ aber Heinrichs Leinbachs schuͦposse, giltet an kernen ✳ drù vierteil, ✳ an habnˀ ✳ einlùf vierteil und ein swin, ✳ sol gelten vierdhalben schilling,
an zinspfennīg drithalben schilling, ✳ drù huͤnr und zwenzig eyˀ. ✳ Wernher Ror git von der bùnten fùnf schilling. dar nach ✳ der hof in dem Slatte, ✳ giltet ✳ sechs viertel kernen ✳ und ein swin, sol gelten zehen schilling, ✳ und
drû huͤnr. ✳ so git der Hùsse von einˀ juchart̄ rebaͤn ✳ ein viertel kˀnen ✳, und Viggi von Windesch ✳ git ouch von einˀ jucherten reben ✳ ein ✳ viertel kernen. ✳ so git ouch Kleine Cuͤni ✳ von einˀ jucherten reben ✳ ein ✳ viertel kˀnen. ✳ aber
denne Ruͦtschman ✳ git von einˀ jucherten reben ✳ ein viertel knˀen. ✳ Kuͦnzen knaben gebent von einˀ juchˀten reb̄n ein viertel knˀen. ✳ so gebent oͧch Ernis Kuͦnzen knaben, ✳ der Wescher von Brugg und Uͤlli Jùtzinen ✳ von drin juchˀten reb̄n jeklichˀ ein viertel roggen. ✳ die lantgarbe giltet jeͣrlich nuͣn vierteil kernen. ✳ dar nach Claus Siglistorfs hofstat, ✳ gelegen bi der strazze, giltet ✳ zwen mùt habern. ✳ aber dennͤ Metten Kuͤnis hof, ✳ giltet an kˀnen sechs
mùt, ✳ an habnˀ ✳ zwei ✳ malther, ✳ an zinsphennīg ✳ achthalb̄n schilling, drû huͤnr ✳ und fûnfzig eyˀ. ✳ Wernhers Rors schuͦpposs, ✳ giltet ein swin, sol gelten siben schillīg, ✳ drù huͤnr ✳ und zwenzig eyer. ✳ Cuͦnratz Rors schuͦpposs, giltet
ein swin, das gelten sol siben schillīg, ✳ drù huͤnr ✳ und zwenzig eyˀ. aber denne git Heinrich Leinbach von des Suters schuͦpposs ✳ ein swin, das gelten sol zehen schilling, ✳ drù huͤnr und zwenzig eyˀ. ✳ so giltet das nùwe gerùt
zwen mùt kernen ✳ und die mùli am Linde vier mùt kˀnen. ✳ dar zuͦ han ich ouch geben in denselben kouf ✳ den wingarten, den ich ✳ un̄ die egen̄ min vettnˀ hab̄n ze Byrmistorf, und die trotten, die dar zuͦ gehoͤret. ✳ ich,
der vorgenant Ruͦdolf von Trostber, ✳ han ouch fùr mich ✳ und die egen̄̄ min vettnˀ gegeben in demselben kouffe recht un̄ redlich ✳ und gib mit disem briefe ✳ wizzenlich ✳ der vorgen̄̄ minˀ frowen, der kuniginnͤ, ✳ frilich und
ledigklich ✳ all die rechtunge, ✳ vordˀung ✳ und ansprache, ✳ die wir umb versessen zinse, ✳ stuͤre ✳ odˀ zehenden ✳ oder von dheinˀley andrˀ sachen wegen ✳ hatten ✳ oder gehaben mochten, ✳ von rechte ✳ oder von gewonheit, ✳ zuͦ irem hofe ze
ze Obernhart. ✳ wan ouch der vorgen̄̄ ✳ twing ✳ und ban, ✳ hof ✳ und kilchensatze, ✳ mit vollem rechte, ✳ die egenanten kilchen ze lihende, ✳ mit der widmen, den zehenden ✳ und allen andnˀ guͤtnˀ, ✳ nùtzen und rechten, ✳ friheiten odˀ
gewonheiten, die zuͦ der selben kylchen gehoͤrent, und alle die egen̄̄ guͤter, gelegen ze Byrmenstorf, ✳ mit gerichten, ✳ holznˀ, gevilden, welden, hoͤfen, ✳ huͦben, ✳ schuͦpossen, ✳ akknˀ, ✳ matten, ✳ hofstetten, ✳ hùsnˀ, ✳ schùren, ✳ wingarten,
boͤngarten ✳ und garten, ✳ wegen ✳ und stegen, ✳ ingangen ✳ un̄ usgangen, ✳ wazznˀ ✳ und wazzˀrùnsen, ✳ und gemeinlich mit allen andnˀ, funden ✳ und unfunden, ✳ genanten ✳ und ungenanten ✳ nùtzen ✳ und rechten, ✳ friheiten ✳ und ehafti, so
dheins wegs da zuͦ gehoͤrent, ✳ min und der vorgen̄̄ minˀ vettnˀ recht lehen unz har gewesen sint von den durlùchtigen, hocherbor̄n fùrsten, unsnˀ gnedigen hˀren, den hˀtzogen von Oͤsterˀ, ✳ dar umb hab ich ✳ fùr mich und dieselb̄n
min vettnˀ, ✳ der rechtˀ vogt ich bin, ✳ die vorgen̄̄ twing, ✳ ban, ✳ hof, ✳ kilchensatz, ✳ gericht und guͤtˀ uf gegeben ✳ und gib uf mit disem briefe ✳ minen gˀnêdigen hˀren, ✳ hˀtzogen Ruͦdolfen, ✳ hˀtzog Albr̄✳ ✳ und hˀtzog Lùpolden, ✳ gepruͦdnˀ,
herzogen ze Oͤsterˀ, ✳ ze Styr ✳ und ze Kernden ✳ und grafen ze Habspurg, ✳ die ich in dem namen, als da vor, ✳ gebetten han ✳ und pitte mit disem briefe, ✳ das si die eygenschaft der selb̄n guͤtˀn ✳ un̄ alles des, ✳ so da vor genēmet ist, ✳ geben frilich
und lediklich der egen̄̄ ir basen, minˀ gnedigen frowen, der kuniginnͤ von Ungˀn, ✳ also das si mitte ✳ als mit irem fryem, ledigem eigen ✳ alleklich oder bi teilen ✳ tuͦn, ✳ schaffen ✳ un̄ ordnen muge, ✳ swaz si welle, ✳ nach
allem irm willen, ✳ ane aller menklich irrunge ✳ oder widˀrede ungevarlich. ✳ ich und die egenanten min vettnˀ ✳ haben ouch entwichen und entwichen fùr ùns und fùr unser erben wizzentlich ✳ aller der besitzungͤ ✳ und gewer, ✳ als
wir die vorgen̄̄ ✳ gericht und guͤtˀ ✳ in nutzlicher gewer harbracht ✳ und besezzen haben ✳ und setzen des alles ✳ in rechte und ruͤwege gewer ✳ die vorgenanten unser frowen, die kuniginnͤ, ✳ die hinnanthin ✳ dieselb̄n verkouften
guͤter ✳ und gerichte ✳ besitzen, ✳ besetzen ✳ und entsetzen mag, wie ✳ ir ✳ das aller beste fuͦget ✳ und da mitte tuͦn, ✳ swas si wil, ✳ ane alle irrunge ✳ und widerred ✳ ùnser und aller unser erb̄n ✳ ane alle geverde. ✳ ich, der
vorgenant von Trostberg, ✳ fùr mich und die egen̄̄ min vettˀn, ✳ der vogt ich bin, ✳ wan si nochnicht ze iren tagen komen sint, ✳ und fùr alle unser erben ✳ hab ouch gelobt, ✳ der vorgen̄̄ guͤtˀ recht weͣr ze sinde ✳ der egenantē
unser frowen, der kuniginnͤ, ✳ und wem si die alle ✳ oder bi teilen ✳ schaffet ✳ in gerichte ✳ un̄ ane gerichte, ✳ wo inen des not geschiht, ✳ in solichˀ mazze, als unser vordnˀ ✳ und wir die herbracht haben ✳ und als da vor bescheiden ist. ✳ wir haben ouch gelobt ✳ in dem namen, als da vor, ✳ und loben mit disem briefe ✳ wizzentlich, ✳ disen kouf steͣt ze habende ✳ und niemˀ da wider ze tuͦnde, ✳ weder heimlich noch offenlich, ✳ mit ùnsselber ✳ noch ✳
mit andnˀ lùten, ✳ und ouch niemande ze gehellende, ✳ der da wider tuͦn wolte, ✳ und entzihen ùns ouch dar umbe ✳ helf und rates ✳ aller geistlichˀ ✳ und weltlicher ✳ richtˀ, ✳ rechten ✳ und gerichten, ✳ fryheiten ✳ un̄ gewonheiten
der stetten und des landes, ✳ da mitte wir ✳ hie widˀ ✳ in dheinen weg ✳ jemˀ getuͦn moͤchten, ✳ und wider sagen ouch ✳ darumb dem rechten, ✳ da mitte man versereten ✳ und entwerten luͦten ✳ ze helfe kunt ✳ und widˀ
in ir gewer setzet ✳ und ouch dem rechten, ✳ das da sprichet: ✳ gemein verzihunge ✳ vervahe nicht, ✳ es ge dennͤ ein gesùndˀte vor. ✳ wir vˀzihen ùns ouch wizzentlich ✳ solichˀ uszùg, ✳ da mitte wir ✳ oder unser erben ✳ hernach
sprechen und komen moͤchten, ✳ das wir ditz kouffes betwungen wˀen, ✳ oder ûber den halben teil ✳ des rechten werdes ✳ dar an betrogen wˀen, ✳ oder das wir des egen̄̄ guͦtes ✳ nicht gar gewtˀ wˀen, ✳ und aller anderˀ listen un̄ fùnden,
da mit wir ✳ in dem namen, als da vor, ✳ disen kouf jemˀ geirren, ✳ vˀenderen, ✳ bekrenken ✳ oder widerruͤffen moͤchten, ✳ alleklich oder bi teilen, ✳ ane alle geverde. ✳ hie bi waren die diser dingen sint gezùge ✳ der erwirdig
hˀre byschoff Johans von Gùrkch, kantzler und lantvogt der vorgen̄̄ unser hˀren von Oͤsterˀ, ✳ her Hartman, kilchhˀre ze Wintˀthur, ✳ der vorgen̄̄ minˀ frowen von Ungern schribˀ, ✳ her Johans von Rynach ✳ und her Egbreht
von Mùlinon, ritteˀ, ✳ die beide min swaͤger sint, ✳ Bantlian von Wessenbgˀ der elter, ✳ Henman von Ostra, edel knechte, ✳ Gerung von Vilmaringen, ✳ vogt uff dem Boͤzberg, ✳ und Wernhˀ Glūsing,
schultheizze ✳ ze Brugg, ✳ und ander erber lûte genuͦg. ✳ und dar ûber ze einem waren, ✳ vesten ✳ und offennem, ewigen urkunde ✳ han ich, der vorgen̄̄ Ruͦdolf von Trostberg, fùr mich und die egen̄̄ min
vettnˀ, der rechtˀ vogt ich bin, und fùr alle unser erben ✳ ewklich min insigel gehenket an disen brief ✳ und hab ouch gebetten alle die vorgen̄̄ zûge, ✳ das si durch pesser kuntschaft ✳ un̄ sicherheit des vorgenantē
kouffes ir ingesigel ✳ gehenkent hant an disen brief, ✳ in selber unschedlich in allen sachen. ✳ das wir ouch, dieselben gezuͣge, ✳ durch des egenenten von Trostberg vlizziger gebette willen getan haben ungevarlich. ✳ das ist geschehen ✳ und wart diser brief gegeben ✳ ze Kunigsvelt ✳ an zinstag ✳ vor sant Margarethen tag, ✳ nach Cristi gebûrt tusend ✳ drûhundtˀ jar ✳ und dar nach in drù und sechzigosten jare. ✳